Элёр Носиров: “Театрга меҳрим бўлакча” (2012) — www.ziyouz.uz\nБош саҳифа СуҳбатларЭлёр Носиров: “Театрга меҳрим бўлакча” (2012)\nЎзбекистон халқ артисти Элёр Носировни муштарийларимизга батафсил таништиришнинг ҳожати йўқ. Театр, кино ва дубляжда яратган ранг-баранг образлари билан аллақачон эл ҳурматига cазовор бўлган санъаткор билан суҳбатимиз актёрлик касби, унинг масъулияти ва машаққатлари ҳақида бўлди.\n— Актёрлик санъати азалдан театр билан боғлиқ ижод тури бўлса-да кино, телевидение, эстрада каби санъат турларининг тараққиёти ушбу касб эгаларининг фаолиятида катта ўзгаришлар ясагани ҳам рост. Элёр ака, айни пайтда кино, театр ва дубляж соҳасида бирдек самарали ижод қилаётган санъаткор сифатида бу жараёнга қандай баҳо берасиз?\n— Актёрлик соҳасининг тармоқлашуви анча олдин, ХХ аср бошларидаёқ юз берган. Бу қисман кино, телевидение каби санъат турларининг ривожланиши билан боғлиқ. Қизиғи шундаки, жараён ҳамон давом этмоқда. Илгари актёрлар ижодини театрдан бошлаб, кейинчалик кинода ўзларини синаб кўрган бўлса, эндиликда кинода танилиб, сўнг театрда фаолиятларини давом эттиришмоқда. Сабаби, кино санъатида машҳурликка эришиш, режиссёрлар назарига тушиш осон бўлиб қолди. Театрда эса вазият бошқача. Актёр оддий бир кичик ролни ҳам йиллар давомида кутади. Кинода мухлислар меҳрини қозондингми, бас, майдон сеники. Ҳар бир режиссёр сени ўз картинасида кўришни истайди.\nАммо актёрлик санъатининг барча йўналишлари асосида театр тажрибалари мужассам эканини унутмаслик лозим. Сиз менга уч соҳада фаолият юритаётган ижодкор сифатида баҳо бердингиз. Бироқ ич-ичимда ўзимни театр актёри деб ҳисоблайман. Бу билан театрни бошқа санъат турларидан устун қўймоқчи эмасман. Гап шундаки, актёр қанчалик серқирра ижодкор бўлмасин, маълум бир соҳага меҳри бўлакча бўлади.\n— Турли характер ва қиёфадаги қаҳрамонлар образини яратиш жараёнида актёр улар билан руҳий яқинликни ва муштаракликни ҳис этади. Шу маънода ўз табиатингизга қандай образлар яқин деб ҳисоблайсиз?\n— Ёшликда ҳиссиётга бой, жўшқин қаҳрамонларни ижро этишни хуш кўрардим. Томошабинлар орасида илк бор Шиллернинг “Қароқчилар” трагедиясида танилганим сабаби шунда. Вақт ўтиши билан мураккаб характерли қаҳрамонларни ижро этиш эҳтиёжи кучайди. Шу тариқа Отелло, Искандар каби образлар дунёга келди. Айни пайтда жиддий, ўйчан қиёфадаги образларни ижро этишга мойиллигим кучли. Менимча, бундай ҳолат ёш ўтиши билан барча актёрларда содир бўлса керак.\nМухлислар масаласига келсак, улар мени кўпроқ ижобий ролларда кўришга ўрганиб қолишган. Ёдингизда бўлса, “Кўнгил кўчалари” видеофилмида салбий образда чиққанман. Ана шу филм экран юзини кўргач, баъзи мухлисларим менга “ёвқараш” қилаётганини сездим. Бир куни Хадра майдонида бир аёл мени таниб қолиб: “Элёр ака, сизнинг ашаддий мухлисингизман, барча ролларингизни севиб томоша қиламан. Лекин “Кўнгил кўчалари”даги маънавий тубан, суюқ эркак ролини эмас”, деди. Ундан “Бу образ моҳиятини маромида очиб бера олмадимми?” деб сўрадим. “Аксинча, — деди аёл, — образ шу қадар ишонарли чиқдики, одамнинг нафратини қўзғайди. Лекин, барибир, сизга ҳаммага ўрнак бўлувчи ижобий образлар ярашади.” Тўғри, бу танқид мен учун бироз кутилмаган бўлди. Шунга қарамай, экранда яратган образим томошабинларни бефарқ қолдирмаганидан хурсандман.\n— Янглишмасам, “Кўргулик” филмида ҳам салбий образда намоён бўлгансиз. Томошабинларнинг муносабати қандай бўлди?\n— Аюб Шаҳобиддиновни билимли ва изланувчан кинорежиссёр cифатида қадрлайман. Филмга таклиф этганида театрда ҳам, дубляжда ҳам ишим кўп эди. Шунга қарамай, рол менга маъқул келгани сабаб, рози бўлдим. Филм экранга чиққандан сўнг томошабинлар уни илиқ кутиб олишди. “Кўнгил кўчалари”даги “ёвқараш”лар бўлмади. “Кўргулик” филмидаги бу образимни у қадар салбий деб бўлмайди. Сабаби, қаҳрамоним бир маротаба ўйламай босган қадами туфайли бутун умр виждон азобида яшайди. Ҳаётида дуч келган барча кўргуликлар сабабини ана шу гуноҳида деб билади.\nҲар бир соҳанинг ўзига яраша машаққатлари бор. Шу жумладан, санъатнинг ҳам юки оғир. Актёр ўзига топширилган ҳар қандай образни меъёрига етказиб ижро этиши шарт. Томошабинга ёқиш-ёқмаслик иккинчи даражали масала. Актёрда ўз касбининг устаси бўлиш фикри биринчи ўринда туриши керак. Агар қойиллатиб ўйнасангиз, томошабин салбий образда ҳам сизга тан бераверади. Санъат оламида бунга мисоллар жуда кўп.\n— Яратган образларингиздан ўзингиз ҳам маънавий озиқ оласизми?\n— Бўлмасам-чи… Ижро этаётган ҳар бир ролим мен учун ҳаёт мактаби вазифасини ўтайди. Сабр, қаноат, шукроналик ҳиссини, инсонийлик ва меҳр-оқибат туйғуларини қайта-қайта юрагимга сингдиради. Саҳнадаги 37 йиллик ижодим мобайнида кўплаб ролларни ўйнадим. Улар орасида, айниқса, “Рўйхатларда йўқ” спектаклидаги лейтенант Плужников роли хотирамда ўчмас из қолдирди. Саҳнада уруш ва унинг даҳшатли офатларини кўрсатиб шу қадар руҳий босимни ҳис қилдимки, спектаклдан сўнг саҳнага чиқишга ҳам мадорим қолмади. Шунда уруш даврида Ватани, ота-онаси, ёри, опа-синглисининг номуси учун жангга кирган ота-боболаримизнинг бардоши ва мардлигига қойил қолдим.\n— Бугун актёрлик соҳасида кўпгина ёшлар кучини синаб кўрмоқда. Бу яхши албатта. Ёш, янгилик олиб киришга қодир ижодкорларга ҳамиша талаб катта бўлган. Бироқ улар орасида актёрлик маълумоти йўқ, ҳаваскорлар ҳам кўпайгандек. Устоз мақомига эришган ижодкор сифатида бу ҳақда қандай фикрдасиз?\n— Яқинда телевизор орқали бир қўшиқчи қизимиз бадиий филмда ўйнаган роли ҳақида тўлқинланиб гапирди. Журналист ҳам анча қув эканми, “Агар театрда рол ижро этишга таклиф қилишса, борармидингиз?” деб сўради. Интервью бераётган қиз “Ҳа”, деса бўладими? Театрда рол ижро этиш шу қадар осон бўлиб қолдими! Наҳотки қўшиқчи қизимиз Олим Хўжаев, Лутфихоним Саримсоқова каби улкан cанъаткорлар яратган мактабга йўл-йўлакай кириб ўтиш мумкин эмаслигини тушунмаса!\nҲозир кўпинча ўзимни санъаткор, деб аташга ийманаман. Бир-икки қўшиқ куйлаб ёки бирор филмда суратга тушиб бирданига ўзини санъаткор, актёр деб атаётган “ижодкорлар”га соҳага бироз жиддий қарашларини маслаҳат берган бўлардим.\nШу ўринда кинорежиссёрларга ҳам эътирозим бор. Авваллари театрда юриб янги чеҳраларни излашарди. Ўзим ҳам ана шундай танлов асосида телевидениега таклиф қилинганман. Афсуски, бугун ёш ижодкорлар орасида шундай бетакрор қиёфалар танланмаяпти. Кўп ҳолатларда теленовеллаларда ролларни ижодий ёки техник ходимлар ижро этишмоқда.\n— Актёр бўлиш осон эмас. Бу касб катта куч-ғайрат, меҳнатни талаб қилади. Сизнингча, ҳаётда ҳам, санъатда ҳам бирдай омадли бўлиш мумкинми?\n— Албатта, шахсан мен ўзимни ана шундай бахтга эришган инсонлардан бири деб ҳисоблайман. Омадим — оилам, мени тушунадиган рафиқам, фарзандларим. Ҳаётда менга яхши ҳамроҳ учради. Ўттиз йиллик турмушимиз мобайнида сен-менга бормадик. Оиласи тинч, рўзғори бут бўлса, инсон учун бундан ортиқ бахт йўқ. Санъатда ҳам мени қўллаб турувчи, мен билан ҳамфикр ижодкорлар даврасида “Ўзбекистон халқ артисти” унвонига сазовор бўлдим. Бу ҳам катта омад. Санъаткорни касбдош ва мухлислари яхши бир инсон сифатида таниши, оиласининг аъзосидек кўриши муҳим экан.\n— Кириб келган янги йилда мухлисларингизни қандай образлар билан кутиб олмоқчисиз?\n— Янги йилдан жамоамизнинг ҳам, ўзимнинг ҳам умидларим катта. Театрда бир неча янги спектакллар устида иш бошлаш арафасидамиз. Олдиндан бирон нарса дейиш қийин-у, лекин ўзимга мос яхши образлар бўлса, бажонидил ишга киришаман. Айни кунларда “O’zbekiston” телерадиоканалида корейс сериалларига овоз бериш билан бандман. Иккита бадиий филмда суратга тушишга улгурдим. Хуллас тиним билиш йўқ, доим ижодда, изланишдамиз.\n“Ўзбекистон адабиёти ва санъати” газетаси, 2012 йил, 1-сон\n← Аввалги Аввалги Фёдор Достоевский. Мактублар\nКейинги → Кейинги: Алексанр Куприн. Мовий юлдуз (ҳикоя)


Муфтий Усмонхон Алимов ҳазратлари жаҳоннинг энг нуфузли 500 мусулмон рўйхатидан ўрин олдилар - Баҳоуддин Нақшбанд ёдгорлик мажмуаси маркази\nМуфтий Усмонхон Алимов ҳазратлари жаҳоннинг энг нуфузли 500 мусулмон рўйхатидан ўрин олдилар\n25 октябр 2018 й.\n698 марта ўқилди.\nЎзбекистон мусулмонлари идораси раиси, муфтий Усмонхон Алимов ҳазратлари жаҳоннинг энг нуфузли 500 мусулмон рўйхатидан жой олдилар. Бу ҳақда «The muslim 500» нашри хабар бермоқда.\nИордания пойтахти Омман шаҳридаги Подшоҳлик стратегик тадқиқотлар ислом маркази энг нуфузли 500 мусулмоннинг навбатдаги рўйхатини эълон қилди. Рўйхат 2009 йилдан бери ҳар йили мунтазам эълон қилиб борилади.\nБу йилги рўйхат бошида Туркия президенти Ражаб Тоййиб Эрдўғон жой олган. Ўтган йили Туркия етакчиси бешинчи бўлган эди. Ундан кейин Саудия Арабистони подшоҳи Салмон ибн Абдулазиз, учинчи ўринда эса Иордания подшоҳи Абдулла Иккинчи ибн ал-Ҳусайн жой олган.\nМашҳурлардан Туркия собиқ президенти Абдуллоҳ Гул, Туркия собиқ ташқи ишлар вазири Аҳмед Давуд ўғли, Чеченистон раҳбари Рамзон Қодиров, Тожикистон президенти Эмомали Раҳмон, Туркманистон президенти Гурбанлуги Бердимуҳамедов ҳам рўйхатга киритилган.


UFCнинг эркаклар ўртасидаги янгиланган рейтинги билан танишинг!\n1 сентябрь, 2021, 13:18\nБаъзи ўзгаришлар мавжуд.\nЖаҳондаги энг нуфузли UFC промоушени ўзининг рейтингини янгилади. Албатта, мазкур промоушен ташкил қиладиган турнирларга қизиқувчи ҳамда UFC жангчиларига мухлислик қилувчилар юртимизда исталганча топилади. Қолаверса, бир нечта ҳамюртларимиз ҳам мазкур ташкилот билан шартномага эга эканлиги бу промоушенга бўлган қизиқишни янада орттирганлиги турган гап.\nШу нуқтаи назардан, юртимиз ММА ихлосмандларига UFCнинг эркаклар ўртасидаги янгиланган рейтингнинг кучли 15 талигини эътиборингизга ҳавола этамиз. Ҳозирча Ўзбекистоннинг 3 вакили 15 таликдан ўрин олмаган.\nМаҳмуд Мурадов агар сўнги жангида ғалаба қозонганда, эҳтимол бу поғоналарни забт этган бўларди. Қўшни мамлакаталар орасида эса қирғизистонлик енгил вазн тоифаси вакили Рафаэль Физиев 13 поғонада қайд этилган.\nҚуйида, барчаси билан ўзингиз танишингиз мумкин!\nP4P (Вазн тоифасидан қаътий назар энг кучлилар рейтинги)\nСупер енгил вазн (53-57 кг)\nЎта енгил вазн (57-61 кг)\nЯрим енгил вазн (61- 66 кг)\nЕнгил вазн (66-70 кг)\nЯрим ўрта вазн (70-77 кг)\nЎрта вазн (77-84 кг)\nЯрим оғир вазн (84-93 кг)\nОғир вазн (93- 120 кг)\nЗарруҳ Адашевнинг навбатдаги жанг санаси ва рақиби маълум бўлди\n26 сентябрь тонгида "UFC 266" турнири бўлиб ўтади. Тўлиқ жуфтликлар билан танишинг!\n"UFC Vegas 37" турнири ўз якунига етди. Барча натижалар билан танишинг!


Қирғизистонда ўзбек милиционерларни кўпайтиришмоқчи\nҚирғизистонда қийноқларни йўқ қилиш учун куч тизимлари таркиби турли миллат вакилларидан иборат бўлиши лозимлигини президент Ўтунбаева таъкидлади.\nҚирғизистонда ҳуқуқ-тартибот тузилмаларида қийноқларни йўқ қилиш йўллари борасида жамоатчилик турли фикрларни билдирмоқда. Айримлар бунинг учун куч тизимларида ислоҳотлар олиб бориш кераклигини айтса, баъзилар айбдорларни аёвсиз жазолаш керак, деган фикрда.\nҚирғизистон президенти Роза Ўтунбаева шу ҳафта ўртасида Ўшга қилган сафари чоғида мазкур муаммони ҳал қилиш учун куч тизимида турли миллат вакиллари сонини кўпайтириш ташаббусини кўтарди:\n- Майли рус, татар, майли ўзбек бўлсин, ўшаларнинг барчасини милицияга жалб қилиш керак деган, талаб қўямиз. Можародан кейин куч органларига бошқа миллат вакиллари жалб қилинсин, деган олтин қоида бўлиши керак. Бизда бошқа миллат вакиллари ҳуқуқ тузилмаларида можародан аввал ҳам оз бўлган. Сўнгги йилларда уларнинг сони жуда камайиб кетибди. Милицияга ишонч бўлиши керак экан. Қийноқлар ёки бошқа ёмонликлар бўлмаслиги учун ўша ерда бошқа кўзлар бўлиши керак экан, - деди Роза Ўтунбаева.\nПрезидентга кўра, куч тизимлари учун турли миллат вакилларидан иборат кадрларни тайёрлаш чоралари кўрилиши керак:\n- Бунинг учун Ўшда ҳам милиция мактабини очиш ёки Бишкекдан бу ёққа милиция мактабини кўчириш керак,- деди Роза Ўтунбаева.\nМахаллий ҳуқуқ ҳимоячиларига кўра, маҳбусларга нисбатан қийноқлар мамлакат жанубида кўп кузатилади. Бу иллат 2010 йилги Ўш қирғинидан сўнг авж олган.\nҚолаверса, Ўшда куч тизимлари ходимларининг таркиби асосан қирғиз миллатидан иборат бўлгани ва қийноқлар кўпроқ ўзбекларга нисбатан қўлланилиши ҳам айтилади.\nЎш шаҳар ички ишлар бошқармаси бошлиғи Марат Ўрўзбаевга кўра, милицияга бошқа миллат вакилларини жалб қилиш ишлари президент баёнотидан аввал бошланган. Унинг айтишича, Ўш шаҳар ички ишлар бошқармаси ходимларининг 10 фоизга яқини бошқа миллат вакилларини ташкил қилади ва уларнинг 7 фоизи ўзбеклардир.\n- Бизга бундан аввал бошқа миллат вакилларини ҳам милицияга ишга олиш ҳақида топшириқ берилган. Ҳозир бунинг устида ишлаяпмиз. Айтишим керакки, айни пайтда Ўш милициясида 592 ходим бўлса, уларнинг 7 фоизини ўзбеклар ташкил қилади. Элликка яқин ўзбек миллатидаги ходимлар ишлайди. Уларнинг сонини кўпайтириш мақсадида сўнгги пайтларда яна 3 ўзбек ходимни ишга олдик. Ростини айтганда биз уларни ишга кўп таклиф қиламиз, бироқ милицияда ишлашни хоҳловчилар оз бўлаяпти,- деди Марат Ўрўзбаев.\nАйни пайтда ўз исмини айтишимизни истамаган ўшлик ҳуқуқ ҳимоячиларидан бири Ўш шаҳар ички ишлар бошқармаси раҳбарининг сўзларига қўшилмайди.\nҲуқуқ фаолиги кўра, Ўшда истиқомат қилувчи турли миллат ёшлари орасида ҳам милицияда ишламоқчи бўлган одамлар кўп. Бироқ...\n- Милицияга осонлик билан ишга киролмайди. У ерда ўзининг ставкалари, прорахўрликлари бор. Ўзбеклар ишга киргани бормайди ҳам, борган билан ишга ҳам олмайди. Ҳар хил баҳоналар билан четлатаверади.\nОзодлик: Талаб қилинган пулни берсачи?\n- Бу ким орқали берилишига боғлиқ. У ерга ҳар ким ҳам ишга олиб кира олмайди. У ерга обрўли одамлар ишга олиб кириши мумкин, таниш орқали. Масалан, милициядаги оддий лавозимларга, оддий постдаги милиционерликка ишга жойлашиш ҳам жуда қийин, - дейди суҳбатдошимиз.\nЎшлик журналист Салтанат Файзуллаеванинг фикрича, қийноқларга қарши курашда милицияда бошқа миллат вакилларининг ишлаш ёки ишламаслиги ҳеч нарсани ҳал қилмайди.\n- Агар “ишлатамиз”, деса, милиция, суд, прокуротурада ҳам ўзбеклар ишлашни хоҳлайди. Лекин бу ерда гап милицияда ўзбекларнинг ишлаш-ишламаслигида эмас. Милицияда қирғиз ишлайдими, бошқа миллат ваикли ишлайдими, бундан қатъий назар, барча одамларга бир ҳилда тенг муносабат бўлса, “ўзбек йўқлиги учун ўзбек, бошқа миллат йўқлиги учун бошқа миллат қийналяпти”, деган гап бўлмайди, -деди Салтанат Файзуллаева.


Конор-Порье, Холлоуэй-Каттар ҳамда Чимаев-Эдвардс жангида кимларнинг имконияти юқори? (Таҳлил)\n26 декабрь, 2020, 16:14\nТеглар:ММА | UFC | Конор Макгрегор | Дастин Порье\nЯнварь ойида бизни ажойиб жанглар кутиб турибди.\nБарча ММА шинавандалари январь ойини кутаётган бўлса, ажаб эмас. Чунки 2021 йилнинг дастлабки ойида UFC бир ҳафтанинг ўзида учта супер жанг кечасини ўтказади. Айнан ушбу уч турнирда мухлисларни энг кўп қизиқтираётгани Конор МакГрегор - Дастин Порье, Макс Холлоуэй - Келвин Каттар ҳамда Леон Эдвардс – Хамзат Чимаев ўртасидаги жанглар, десак янглишмаган бўламиз.\nДарҳақиқат, Конорнинг ўзига хос шоусини, Хамзатнинг асл кучини ҳамда Холлоуэйнинг қайтишини тезроқ кўришни истаётганлар дунё бўйлаб кўплаб топилади ва айнан шунинг учун ҳам ушбу уч жангга бўлган эътибор юқори...\nБиз эса ушбу жанглардаги имкониятларни бироз таҳлил қилишга ҳаракат қиламиз.\nМакс Холлоуэй - Келвин Каттар\nҲар иккиси ҳам дивизионнинг хавфли жангчиларидир. Бироқ бу тўқнашувда Макснинг имкониятини юқори баҳолаган бўлардим. Сабаби, Каттарнинг кучли жиҳати, унинг кучли зарбасида, деб айта оламиз. Макснинг зарба кучи эса шубҳасиз, ушбу дивизиондаги энг юқориси десак, муболаға бўлмайди. Максни ютиш учун мукаммал курашчи бўлиши лозим ёки Волкановскига ўхшаб, ўта чаққонлик талаб қилинади. Каттарнинг жангларини томоша қилсангиз, унда бундай жиҳатлар юқори даражада, деб айта олмаймиз. Айнан ушбу омилларни инобатга олган ҳолда, шундай фикрдамиз. Лекин UFC ўзгача промоушен, “апсет”лар ҳар доим бўлган ва бўлади ҳам, шундай экан, ким ғалаба қозонади, буни тез орада билиб оламиз!\nХамзат Чимаев – Леон Эдвардс\nЎйлайманки, бу жангга бўлган қизиқиш асло Конор-Порье тўқнашувидан кам эмас. Чунки Чимаев аслида ҳам кучлими ёки шунчаки, Дана Уайтнинг “шиширма” жангчисими, деган саволга жавоб топиш мумкин бўлади. Тўғри, унинг аввалги жангларини кўриб, унда истеъдод бор эканлигини гувоҳи бўлдик. Лекин у ҳали реал олиб қараганда, жиддий рақиб билан тўқнаш келгани йўқ. Эдвардс эса синалган, қолаверса, тажрибали жангчилар билан бўлган баҳсларда ўзини кўрсата олган. Айнан, ушбу баҳсда Хамзатнинг асл кучига янада аниқ ва лўнда баҳо бериш имконияти пайдо бўлади.\nШунга қарамасдан, барибир Чимаевда имконият юқори, деб ўйлайман. Чунки унда Эдвардсга қарши қўядиган барча нарса бор. Мисол учун, Эдвардс “стойка”да жанг қилишни лозим топса, Чимаевнинг бўйи ва қўллари узун, нокаут қилувчи зарбага эга. Агар, “партер”ни маъқул топса, Хамзатнинг имконияти янада ошиб кетади. У бу борада Эдвардсан бир бош устун, десак янглишмаган бўламиз. Хуллас, бу тўқнашувда Чимаев ғалаба қозонса керак, деган ўйдамиз.\nШубҳасиз, Ҳабиб Нурмагомедов фаолиятини якунлаганидан сўнг, ушбу дивизионнинг энг кучли жангчилари, дея Конор ҳамда Дастинни эътироф этган бўлардик. Яна ким, Гэтжими ёки Оливейра? Фергюсонни қандай ҳолатда эканлигини Олийвера кўрсатиб берди. Махачев ва Хукерни буларнинг даражасига чиқиш учун бироз вақт бор. Гэтжи ёки Олийверани ҳам иккисини даражасида, деб айтмаган бўлардим. Яъни, машҳурлик нуқтаи назаридан ва маҳорат бобида ҳам... Албатта, бу менинг шахсий фикрим. Шундай экан, Конор ва Дастин тўқнашувида дивизионнинг Ҳабибдан кейинги лидери ким эканлиги аниқланади.\nУлар ўртасидаги биринчи жанг қандай якунлангани барчага маълум. Биринчи раунддаёқ Конор жанг тақдирини ҳал қилиб, ғалабага эришган. Бу Конор учун ўзига хос руҳий устунлик бериши турган гап. Қолаверса, у машғулотларга жиддий эътибор қаратган. Чунки, фақатгина шоуларда юравериш қандай оқибатларга олиб келишини хис қилиб улгурган. Ҳабиб Нурмагомедов унга бир умрлик сабоқ бериб қўйди. У ўша мағлубиятдан кейин Дональд Серроне устидан ғалаба қозонди. Лекин бу муваффақият Ҳабибдан учралган мағлубиятга малҳам бўла олмасди. Чунки “Ковбой” энг фахрий жангчилардан бири ва унинг савияси ҳам анча тушиб кетганди. Бироқ Дастинни чиройли тарзда мағлуб этиш, унинг том маънодаги “қайтиши” бўлади, деб айта оламиз. Шундай экан ирландиялик шоввоз жангни муддатидан аввал якунлашга ҳаракат қилади. Қолаверса, ҳар доимгидек руҳий босим ўтказиш мақсадида, мухлислар учун ҳам одатий қилиқларидан фойдаланиши турган гап.\nПорье эса жангни чўзишга, Конорни чарчатиб натижа қилишга ҳаракат қилса, керак. “Тэйк-даун”ларни амалга оширади, деб ўйламайман. Чунки Нурмагомедов ҳам Конорга нисбатан буни амалга оширишда қийналганди. МакГрегор бу борада Дастинга имконият бермаса керак. Қисқа қилиб айтганда имкониятлар 60/40 Конор фойдасига. Аммо юқорида таъкидлаб ўтганимиздек, бу нисбий тушунча холос. Ким ғалаба қозонади, бу фақат Яратганга аён!\nРой Жонсни иккита жанг қизиқтирмоқда... Андерсон Силва дастлабки рақиб!\nШов-шувли "UFC 259" турнирида супер жангчилар октагонга кўтарилади. Жуфтликлар рўйхати билан танишинг!


Хўш, бундай разил кимсалар қаердан пайдо бўляпти? Бизга мўмин-қобил кўринган ёшларимиз орасидан нега бундай қабиҳ ниятли каслар чиқиб қоляпти? Нима учун уларнинг онги заҳарланиб бузилишидан аввал сезмаяпмиз?\nПрезидентимиз Шавкат Мирзиёев жорий йилнинг 2-3 июнь кунлари Андижон вилоятига ташрифи чоғида фаоллар билан учрашувда айни шу аччиқ саволларни ўртага қўйди. Давлат раҳбари тегишли мутасаддиларга диний вазиятни янада соғломлаштириш, диний экстремистик оқимларга билиб-билмай қўшилиб қолган шахсларни соғлом ҳаёт тарзига қайтариш вазифасини топширган эди.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси ўринбосари Ўткир ҲАСАНБОЕВ билан суҳбатимиз бугун кун тартибига қўйилган, юртимиз тақдирига дахлдор ушбу долзарб масала ҳақида бўлди.\nБепарволикка берилмаслик керак\n— Мамлакатимиз ёшларини муайян хавф-хатар ва таҳдидлардан асраш учун уларда, ўша хавф-хатар ҳақида тушунча ҳосил қилиш муаммонинг ечимида муҳим омил ҳисобланади. Айтинг-чи, бугун ёшларимизга қандай хавф-хатарлар таҳдид солмоқда? Уларнинг зарари нимада?\n— Ҳозирги кунда ёшларимиз келажагига хавф солаётган маънавий таҳдидлар қаторида асосан, дин ниқобида, диний қадриятларимизни оёқ ости қилишга уринаётган мутаассиблик, экстремистик, миссионерлик ҳаракатлари жиддий ташвиш уйғотади. Зеро, талончилик ва босқинчилик, террорчилик ва қўпорувчиликлар содир этаётган, жамиятга ҳар томонлама зарар етказаётган бундай ҳаракатларнинг динга ҳеч қандай алоқаси йўқ. Улар фақат ижтимоий барқарорликнинг издан чиқишига, миллатлараро ва динлараро адоват, миллатчилик ва диний айирмачилик кайфиятининг шаклланишига хизмат қилади. Бу жараённинг хатарли томони шундаки, ҳаётий тажрибага, ўз мустақил фикрига эга бўлмаган, маънавияти, иродаси бўш, билими саёз баъзи ёшлар билиб-билмасдан манфур кучлар қармоғига илинмоқдалар.\nАйрим мамлакатларда содир бўлаётган нотинчликлар, қўшни Афғонистон заминида ҳукм сураётган беқарорлик бугунги кунда юртимиздаги барқарор тараққиётга эришиш, осойишта ва фаровон ҳаётни таъминлаш ўз-ўзидан бўлмаётганини англашга ҳамда тинч ҳаётни қадрлаб, унинг бардавомлиги йўлида бор куч-ғайратни сарф этиб яшашга ундайди. Бунда ҳар бир инсон лоқайдлик, бепарволикка берилмаслиги лозим. Тинчлик учун, келажагимиз ҳисобланган ёш авлодни маънавий таҳдидлардан асраш йўлида тинимсиз изланиш ва ҳаракатда бўлишимиз керак.\n«Илдиз» қуримаса, фойдаси йўқ\n— Энг катта куч ҳисобланган ёшларимизнинг онг-тафаккурини яна қандай реал таҳдидлардан ҳимоя қилишимиз зарур?\n— Дину диёнат борасида ёшлар нима учун адашади, биласизми? Аввало, мана шу саволга аниқ жавоб топсак, масала ойдинлашади. Кузатишларимизга қараганда, асосан, билими саёз, ҳаётий қарашлари тўла шаклланмаган ёшлардагина кўр-кўрона бировга эргашиш истаги бўлади. Шундай экан, нажот фақат битта — мустақил фикрга эга, соғлом дунёқараш ва мустаҳкам иродали шахсларни тарбиялаш, ёшлар қалби ва онгида соғлом ҳаёт тарзи, миллий ва умуминсоний қадриятларга ҳурмат-эҳтиром туйғусини шакллантириш орқалигина турли диний оқимларнинг бузғунчи ғояларига қарши мустаҳкам иммунитетни ҳосил қилиш мумкин. Мафкуравий таҳдидларга қарши доимо сергак, огоҳ ва ҳушёр бўлиб яшаш, гўёки ислом динини ўргатишни ваъда қилаётган шубҳали шахслар билан мулоқот қилмаслик, ноқонуний тарзда тайёрланган диний мазмундаги адабиёт, диск, мобиль телефонлардаги материаллардан фойдаланмаслик, интернетда диний экстремизм, терроризм ва миссионерликни тарғиб қиладиган сайтлардан ёшларни муҳофаза қилиш ҳам долзарб аҳамиятга эга масалалардан ҳисобланади. Ахборотлар алмашинуви жадал кечаётган вақтда диний масалаларга оид маълумотларни манбасини суриштирмай, тўғридан-тўғри қабул қилиш ва унга дарров эргашишга шошилмасликни ўргатишимиз керак.\nДиний экстремизм ва терроризм билан курашда, асосан, ҳуқуқ-тартибот органлари фаолиятига суяниш, фақат жазо чораларини қўллаш орқали унга барҳам беришга интилиш, мазкур салбий ҳодисанинг оқибати билангина курашиш деганидир. Бошқача айтганда, бундай йўлдан борилса, диний экстремизм ва терроризмни озиқлантириб турган «илдиз»лар зарарланмай қолиб кетаверади, вақт ўтиши билан улар янги «куртак»лар чиқаришда давом этади.\nҚандай белгиси бор?\n— Сиз «илдиз» ҳақида гапиряпсиз. Аслида ҳар қандай касалликнинг ҳам ташқи белгилари (симптон) бўлади. Бироқ инсоннинг кўнглидаги, қалби ва онгидаги «хасталик»ни сиртдан билиш осон эмас. Айтинг-чи, бирор зарарли ғоя ёки диний оқимларга қўшилган одамни жамоатчилик қандай қилиб билиши, сезиши мумкин? Бундай одамларнинг хатти-ҳаракатларида, ҳаёт тарзида бирор белги намоён бўладими?\n— Мутаассиб ғоялардан таъсирланган шахсларда бир қанча психологик ўзгаришлар бўлади. Жумладан, уларнинг одамларга қўшилмай қўйиши, тунд қиёфада юриши, ҳаёт қувончларига бепарво бўлиб қолиши кузатилади. Улар муомалада қўполлик қилиши, ҳатто ота-онасини жеркиб бериши мумкин. Бундай тоифа шахслар ўз ота-онаси ва яқинларини диний аҳкомларга амал қилмасликда айблашади. Фақат ўзинигина «ҳақиқат»га эришган шахс деб билиб, қолганларни эса адашган деб қаттиқ ишонади. Бундан ташқари, маҳалла-кўйдан ўзини тортиш, тўй-ҳашамларга аралашмай қўйиш, умумхалқ ҳашарлари ва оммавий сайл ва тадбирларга бормаслик ҳолатлари кузатилади. Мамлакатда содир бўлаётган ижобий ўзгаришлар, хусусан, диний соҳадаги ислоҳотларга нисбатан норозилик билдириш, расмий масжидларда фаолият юритаётган имом-хатибларни кўр-кўрона қоралаш ҳам турли оқимлар таъсирига тушиб қолган ва уларнинг ғояларидан онги заҳарланган тоифаларга хос жиҳатлардан саналади.\nГоҳ ошкора, гоҳ пинҳона\n— Хориждаги қайси ноқонуний диний ташкилотлар, секта ва бошқа қора кучлар юртдошларимизни оғдиришга ҳаракат қилмоқда? Бунда улар қандай йўлдан бормоқда ва қандай усуллардан фойдаланяпти?\n— Бундай кучлар ҳақида гап кетганда, айниқса, ҳозирги кунда бутун дунёга таҳдид солаётган, ўзини «Ироқ ва Шом ислом давлати» (ИШИД) дея номлаган террорчилик ташкилотини келтириш мумкин. Яқин Шарқдаги бир неча террорчи гуруҳларни бирлаштирган мазкур ташкилот томонидан эгалланган ҳудудларда на исломий ва на инсоний тамойилларга тўғри келадиган тартиблар жорий қилинмоқда. Ушбу гуруҳ ақидасига кўра, дунёвий-маърифий йўлни тутган мусулмон давлатларнинг бошқарув шакллари хато эмиш. Ушбу қарашларнинг барчаси ислом динининг ҳақиқатини билмаслик, унинг матнларини сохталаштириб ҳукм чиқариш ва ўз қабиҳ мақсадларига мослаб, шарҳлашга асосланади.\nБугунги кунда диний-экстремистик оқимлар учун ўз мақсадларини амалга оширишда замонавий ахборот технологияларидан кенг фойдаланиш, интернет, ижтимоий тармоқ сайтлари орқали тарғибот олиб бориш ва пухта ишланган стратегия асосида виртуал жамоатлар тузиш асосий вазифалардан бирига айланган. Диний-экстремистик ташкилотлар томонидан олиб борилаётган тарғибот ёшларнинг сохта ғояга алданиб қолиши, юрт равнақи йўлидаги фаолиятдан чалғиши, жамиятдаги маънавий-руҳий муҳитнинг бузилишига сабаб бўлмоқда. Бундан ташқари, диний-экстремистик ташкилотлар фаолияти натижасида мусулмон бўлмаган мамлакатлар аҳолиси ўртасида исломни «ёвузлик салтанати» ва таҳдид манбаи сифатида қабул қилинишига, «исломофобия»нинг кенг илдиз отишига сабаб бўлмоқда. Мана шундай вазиятда одам ўз мустақил фикрига, замонлар синовидан ўтган ҳаётий-миллий қадриятларга, соғлом негизда шаклланган дунёқараш ва мустаҳкам иродага эга бўлмаса, ҳар турли маънавий таҳдидларга, уларнинг гоҳ ошкора, гоҳ пинҳона кўринишдаги таъсирига бардош бериши амримаҳол.\n«Оиламга катта мусибат эди»\n— Фуқароларимизнинг дину диёнатда собит бўлиши, ёт ғоя ва оқимларга қўшилиб кетишининг олдини олиш мақсадида бугунги кунда қандай ишлар амалга оширилмоқда?\n— Юртимизда ижтимоий-маънавий муҳит барқарорлигини таъминлаш, конфессиялар ва миллатлараро тотувликни мустаҳкамлаш юзасидан бир нечта ҳуқуқий ҳужжат ва дастурлар қабул қилинган. Бугунги кунда уларнинг ўз вақтида ва самарали бажарилишини таъминлаш мақсадида қатор тадбирлар амалга оширилмоқда.\nДавлатимиз раҳбарининг жорий йил 2-3 июнь куни «Ижтимоий барқарорликни таъминлаш, муқаддас динимизнинг софлигини асраш — давр талаби» мавзусидаги анжуманда белгилаб берган долзарб вазифалардан кейин бу борадаги ишларимиз тубдан кучайди.\nИшчи гуруҳлар томонидан жойларда билиб-билмай, адашиб диний экстремизм оқимларига кириб қолган фуқаролар билан юзма-юз суҳбатлар уюштирилмоқда, уларга ёвуз кучларнинг кирдикорлари рўй-рост тушунтирилмоқда. Кўпчилик одамларимиз бундай хато йўлга адашиб кириб қолгани, ғўрлик қилиб қўйганини пушаймон бўлиб эътироф этмоқда. Соғлом ҳаёт тарзига қайтган, бундай разолат йўлига зинҳор қадам босмайдиган, мамлакатимиз тараққиётига ўз ҳиссасини қўшиш истагида яшаётган фуқароларимизга ишонч билдирилмоқда. Шу ўринда бир мисол келтирсам. Тошкент шаҳри Шайхонтоҳур туманида яшовчи фуқаро — 1977 йилда туғилган, оилали, уч фарзанднинг отаси Хайриддин Насриддинов ўз вақтида «Ҳизбут-таҳрир» диний-экстремистик оқим ғоясига алданган эди. У билан суҳбатлашилганда қилмишидан афсус билдириб, тавба қилгани, тўғри йўлга қайтгани, энди фақат ва фақат оиласи, халқи учун меҳнат қилишини маълум қилди. «Мен ҳаётда бир марта қаттиқ адашганман, — дейди у. — Бундай йўлга кирганимдан ич-ичимдан азият чекар эдим. Бу оиламга ҳам катта мусибат эди. Турмуш тарзимга, фарзандларим келажагига ёмон таъсир кўрсатарди. Президентимизга минг ташаккур, биз каби йўлдан адашганларга имкон бердилар, ишонч билдирдилар».\nБугун Хайриддин Насриддиновга ўхшаб, ўз қилмишининг давлат ва жамият ҳаёти учун таҳдид эканини тўлиқ англаб етган фуқароларимиз ҳеч кимдан кам бўлмай, оиласи билан бахтли ҳаёт кечириши учун барча имкониятлар яратиб берилмоқда.\nЮракка санчилган ханжар\n— Мафкуравий курашлар даврида сиз айтаётган шу чора-тадбирнинг ўзи кифоя қиладими?\n— Албатта, йўқ. Республикамизда аҳолининг турли қатламлари ичида диний ақидапарастлик ғояларининг олдини олишга қаратилган маънавий-маърифий тадбирлар тизимли ташкил этилмоқда. Жорий йилда ҳамкор ташкилотлар билан ўқувчи ва талабалар ўртасида диний экстремизм ва ақидапарастлик каби иллатлар тарқалишининг олдини олиш ҳамда меҳнат мигрантларининг мутаассиб оқимлар таъсирига тушиб қолишининг олдини олиш йўналишлари бўйича алоҳида ишчи гуруҳи тузилди.\nХорижга ишга кетаётган фуқароларнинг диний экстремистик оқимлар таъсирига тушиб қолишларининг олдини олиш, ноқонуний меҳнат миграциясининг салбий оқибатлари ва ташқи меҳнат миграцияси жараёнларини тартибга солиш мақсадида йил бошидан буён республикамиз бўйича 37 минг 431 та тадбир ўтказилди. Ушбу тарғибот тадбирларида жами 1 миллиондан зиёд фуқаро иштирок этган. Хусусан, таълим муассасаларида 37 минг 431 та тадбир ўтказилган.\nМақолалар эълон қилиш ва видео ахборотлар тайёрлаш йўли билан ташқи меҳнат миграцияси жараёнларини тартибга солувчи қонун ҳужжатлари тўғрисида 1392 маротаба оммавий ахборот воситаларида (матбуотда 469 маротаба, радиода 356, телевидениеда 293 ва электрон ахборот воситаларида 274 маротаба) чиқиш қилиш орқали тушунтириш ишлари олиб борилди. Бундан ташқари, ноқонуний меҳнат миграцияси натижасида юзага келиши мумкин бўлган салбий оқибатлар ҳамда хорижий давлатлар ҳудудида хавф-хатарсиз бўлишни таъминлаш бўйича зарур хатти-ҳаракатлар тўғрисида ахборотлардан иборат бўлган рисолалар, постерлар ва баннерлар ўрнатилиб, «Истиқболли авлод» нодавлат нотижорат ташкилоти билан ҳамкорликда «Эҳтиёт бўлинг», «Қулликка рози бўлманг», «Чет элларда меҳнат фаолияти учун тавсиянома», «Сиз хорижий давлатлардаги диний экстремистик ташкилотлар фаолияти ҳақида биласизми?», «Иш излаяпсизми?» «Огоҳ бўлинг!» ва «Решили выехать за границу?» деб номланган жами 105 минг 517 та буклет тайёрланиб, халқаро аэропортлар, темир йўл вокзаллари, чегара ҳудудларида жойлашган блок постлар орқали чиқиб кетаётган фуқароларга тарқатилиб келинмоқда. Шунингдек, хорижга ишга кетаётган фуқароларнинг диний экстремистик оқимлар таъсирига тушиб қолишининг олдини олишга қаратилган тушунтириш ишлари самарадорлигини янада ошириш учун Ўзбекистон Республикаси Бош вазири топшириғига биноан, ушбу мавзуларга бағишланган 5 номдаги буклетлар ҳар бири 200 минг нусхада нашр этилмоқда. Мазкур буклетларни маҳалла фуқаролар йиғинларига етказиш ҳамда Тошкент халқаро аэропорти ва Тошкент темир йўл бекатига жойлаштириш режалаштирилган.\nПрезидентимизнинг «Бугун қанча ёшлар сохта алдовларга учиб, ўз умрини хазон қилаётганини ўйлаб, тўғриси, тунлари ухламасдан чиқаман. Ўзингиз айтинг, азиз биродарлар, бу аччиқ ҳақиқат юрагимизга ханжар бўлиб санчилиши керак эмасми?» деган гаплари ҳали-ҳануз барчамизнинг қулоғимиз остида жаранглаб турибди.\nДарҳақиқат, юртимизда яшаётган, оиласи, фарзандларининг эртанги кунини ўйлайдиган ҳеч бир инсон, дин арбоблари, жамоатчилик вакиллари бу ҳаёт-мамот масаласидан четда турмаслиги керак. Бу йўналишда ҳар куни, ҳар соатда, доимий ва тизимли равишда иш олиб боришимиз лозим. Боиси, мафкура соҳасида бўшлиқ деган нарсанинг ўзи бўлмайди. Чунки инсоннинг қалби, онгу тафаккури ҳеч қачон ахборот олишдан, фикрлашдан, таъсирланишдан тўхтамайди. Четдан туриб фарзандларимизни бузишни ният қилганларнинг тузоғи — сохта даъватларидан таъсирланиб улгурмасидан аввал биз, ўзимиз уларни тўғри йўлга солишимиз, қалбини имон нури, ақлини билим билан бойитишимиз лозим.\nДинни билмас «диндор»лар\n— Адашган, ҳар хил оқимларга мойиллиги бўлган, ақидапараст шахслар, умуман, онги заҳарланган инсонни тўғри йўлга бошлашдан кўра қийин иш бўлмаса керак?\n— Ҳа. Бугун, айниқса, осон эмас. Сабаби, ҳозир ахборот-коммуникация технологияларининг тез суръатлардаги тараққиёти ғоявий таъсир ўтказиш имкониятларининг кенгайишига олиб келмоқда. Инсон қалби ва онги учун курашларнинг янгидан-янги усул-воситалари ҳам кўпайиб бормоқда.\nЭкстремистик оқимлар ўз сафига янги аъзоларни жалб этишда Интернет ва ижтимоий тармоқлардан кенг фойдаланмоқда. Мазкур гуруҳларнинг тарғиботчилари кўп вақтини Интернетда ўтказувчи, вақтинча ишсиз, хорижда пул топиш илинжида юрган ва ижтимоий ҳолатидан норози шахсларни ўз сафига қўшиш мақсадида улар билан мусулмонларнинг гўёки «аянчли» аҳволи ва бошқа чалғитувчи, ўткир мавзуларда суҳбатлар олиб борадилар. Сўнгра ислом оламидаги «муаммолар» санаб ўтилади, кези келганда, айбдорлар ҳам кўрсатилади. Бундан кейин эса, барча муаммоларнинг «ечими» сифатида «кофир»ларга қарши «жиҳод» қилишга таклиф этилади. Бунинг учун эса, «ҳижрат» қилиш лозимлиги уқтирилади. Билимсиз, ўз мустақил фикри ва атрофдаги ҳодисаларни таҳлил этиш малакасига эга бўлмаган айрим ёшлар бундай «ҳужумлар»га дош беролмай, дин ниқоби остидаги экстремистик ғояларга мойил бўла бошлайдилар.\nАна шундай қармоққа илинган кўплаб ёшлар билан суҳбатлашганимизда бир афсусланарли жиҳатга дуч келамиз: ўзини диндор санаб қолган йигитчаларнинг аксарияти ақалли икки-уч сураю оятни тўлиқ билмайди, ҳатто. Диннинг моҳиятини тушунмайди. Тағин оғзидан «жиҳод», «ҳижрат» каби сўзлар тушмайди. Биз бунга қарши кенг кўламда самарали усулда курашмоқдамиз.\nЖаҳолатга қарши — маърифат\n— Масалан, қандай қилиб?\n— Оддий усулда. Аввало, адашган, ҳар хил оқимларга мойиллиги бўлган шахслар билан бирма-бир мулоқот қилиб, уларга бузғунчи оқимларнинг нотўғри ва янглиш ғояларини далиллар асосида тушунтирмоқдамиз. Тарихимизга чуқурроқ назар солайлик. Қайси буюк аждодимиз баъзи ғўр, адашган ёшлар талқин қилаётганидек бузғунчилиги, муросасизлиги, жоҳиллиги билан ном чиқарган? Қайси бири? Аксинча, Имом Бухорий, Имом Термизий, Имом Мотуридий, Абу Лайс Самарқандий, Абу Муин Насафий ва номларини яна узоқ санашимиз мумкин бўлган барча алломаларимиз илму маърифати, одоб-ахлоқи, элу юртга муҳаббати билан тарихда қолган. Бутун дунё уларнинг илм-фан тараққиёти йўлидаги улкан хизматларини фахр билан эслайди, чексиз миннатдор бўлади.\nУларнинг барчаси илмни чексиз уммон деб билганлар ва бу йўлда тинимсиз ҳаракат қилганлар. Шу орқали бу дунё ва охиратини обод этганлар, десак, хато бўлмайди. Имом Бухорий ҳадисларни текшириш, бугунги замонавий тил билан айтганда, ҳар томонлама чуқур тадқиқ қилиш жараёнида бутун бошли тарих китобларини таълиф этган. «Китоб ат-тарих» асари шу тахлит дунёга келган. Ҳеч иккиланмай, бу муҳтарам зотни буюк тарихчи ҳам деб аташимиз мумкин. Ёки Маҳмуд Замахшарийни олайлик. У мусулмон дунёсида ўзига хос, бетакрор тил услуби билан шуҳрат қозонган, Қуръони карим тафсирига бағишланган «Ал-Кашшоф» асарининг муаллифи. «Жоруллоҳ» — «Оллоҳнинг қўшниси» номи билан танилган бу улуғ зот тилшунослик илми ривожига ҳам беназир ҳисса қўшган. Унинг «Ал-муфассал», «Муқаддаматул адаб», «Асосул балоға» каби асарлари ҳали-ҳануз олим ва тадқиқотчилар олдида тилсимдек турибди. Бундай мисолларни яна кўплаб келтиришимиз мумкин. Энг муҳими, улар «Илм талаб қилиш ҳар бир мусулмон учун фарздир» деган динимиз кўрсатмасига ихлос билан амал қилганлар. Бунинг натижасида, ҳам диний, ҳам дунёвий илм-фан соҳасида тенгсиз бўлганлар.\nИмом-хатибларимиз, Дин ишлари бўйича қўмита, Тошкент ислом университетининг олим ва мутахассислари аҳоли, энг аввало, ёшларимиз билан бўлган учрашувларда таъсирчан мисоллар ёрдамида ана шулар ҳақида маълумот бермоқдалар. Муҳтарам Президентимиз томонидан буюк аллома аждодларимиз меросини чуқур ўрганиш ва кенг тарғиб этиш масаласи бежиз кун тартибига долзарб масала сифатида қўйилгани йўқ. Сурхондарёда Имом Термизий халқаро илмий-тадқиқот маркази, Самарқандда Вазирлар Маҳкамаси ҳузуридаги Имом Бухорий халқаро илмий-тадқиқот маркази, Тошкентда Ўзбекистондаги ислом маданияти марказини ташкил этиш ташаббуси негизида ҳам чуқурроқ тафаккур қилсак, халқимизнинг маънавияти, маърифатини янада ошириш, ёшларни соғлом дунёқарашли, илмга интилувчан этиб тарбиялаш каби эзгу ва умидбахш мақсадлар мужассам эканига амин бўламиз. «Жаҳолатга қарши — маърифат» тамойили ҳам аслида мана шудир.


26 феврал 2021, Тошкент вақти: 00:37\nиюл 03, 2003\n"Европа Иттифоқининг янги раиси, Италия Бош вазири Силвия Берлускони Страсбург шахрида ўтаëтган европарламент мажлисидаги нутқида немис депутати Мартин Шулцни ҳақорат қилди", - деб ëзмоқда немис газеталари.\nГазеталар Берлусконининг Мартин Шулцга берган баҳосини сарлавҳаларга чиқаришди:\n"Италияда айни вақтда немис-фашистлари ҳақида филъм суратга олинмоқда.Мен сизга бу фильмда концлагер назоратчиси ролини раво кўрган бўлардим.Бу рол сизга жуда муносиб" , - деди Берлускони.\nИталианча ҳазилнинг таги зил бўлди.\nШу кунниинг ўзидаëқ Италиянинг Германиядаги элчиси Силвио Фаджола канцлер идорасига "суҳбат" учун чақирилди.Германия ташқи ишлар вазирлигининг учинчи июл куни тарқатган баëнотида,Италия бош вазирининг немис сиëсатчисини ҳақорат қилиши тоқат қилиб бўлмайдиган ҳолат сифатида баҳоланди.\nБу юзадан Германия канцлери Герхард Шрëдер шундай муносабат билдирди:\n"Европарламентда немис сиëсатчисининг ҳақорат қилиниши чидаб бўлмайдиган холатдир. Берлускони чиқиши,ўзини идора қила олмайдиган сиëсий арбоб хатти-ҳаракатларининг бутун бир ташкилот фаолиятини тахлика остига қўядиган омил эканлигига мисол бўлди".\nШу ўринда тингловчида: Хўш бу жанжал аслида нимадан бошланганди? деган савол туғилиши табиий. Бу саволга жавоб беришдан аввал Берлусконининг катта медиа - магнат, яъни бир неча оммавий ахборот воситалари соҳиби эканлигини айтиб ўтишимиз лозим. Италиядаги асосий телеканаллар, нуфузли газеталар Берлусконининг хусусий мулки хисобланади.Ғарб жамияти матбуоти ҳукуматни танқид қилиш билангина тирик туриши маълум ҳақиқат. Аммо Италияда Берлускони иқтидорга келиши билан ғалати вазият вужудга келди. Бош вазирга қарашли ахборот воситалари, Бош вазирнинг фаолиятига муносабат билдириши лозим бўлиб қолди. Бу муносабат қанчалик объектив ва холис бўлиши мумкин. Германиялик социал-демократ Мартин Шулц Берлусконига айнан шу тарзда савол берди. Берлусконининг жавоби эса Насридин Афандининг "нега ҳотинингга кавуш олиб бермадинг" деган жавоби тахлит янгради.\nМартин Шулц бунга жавобан сиëсий мунозаралар пайтида ўзини тута олмайдиган сиëсий арбоб салоҳиятига шубҳа билдирди.\nБерлускони эса кечирим сўрашдан бўйин товлаб, шунчаки ҳазиллашувдим, деб қўя қолди. Бу ўз навбатида залда йиғилган 626 депутат ғазабини қўзғатди, деб хабар берди немис омавий ахборот воситалари.\nНемис канцлери Шрëдер, Берлусконининг зудлик билан депутатдан узр сўрашини талаб қилмоқда.


Владимир Тюрденев: “Ўзбекистон – Россиянинг стратегик ҳамкори” | www.ziyouz.uz\nБош саҳифа ЯнгиликларВладимир Тюрденев: “Ўзбекистон – Россиянинг стратегик ҳамкори”\nРоссия ва Ўзбекистон ўртасидаги ҳамкорлик турли соҳаларда изчил ривожланмоқда. Бу ҳақда ушбу мамлакатнинг юртимиздаги Фавқулодда ва мухтор элчиси Владимир Тюрденев 25 декабрь куни Тошкентда ўтган давра суҳбатида маълум қилди.\nСуратда: (чапдан) Россиянинг Ўзбекистондаги савдо вакили Андрей Мокроусов, Россиянинг юртимиздаги элчиси Владимир Тюрденев, “Россотрудничество”нинг Тошкентдаги ваколатхонаси раҳбари Виктор Шулика ҳамда Россия элчихонаси матбуот котиби Дмитрий Петров\nРоссия элчиси жорий йил 14 ноябрь куни икки давлат ўртасида иттифоқчилик муносабатлари ўрнатилганига 10 йил тўлганини алоҳида қайд этди. Мазкур сана муносабати билан Россия Президенти Владимир Путин Ўзбекистон Президенти Ислом Каримовга табрик йўллади. Россия етакчиси ўз мактубида 2005 йил 14 ноябрда имзоланган “Иттифоқчилик муносабатлари тўғрисида”ги шартнома икки давлат алоқалари тарихида янги саҳифа очгани, турли соҳаларда ўзаро манфаатли ҳамкорликни ривожлантиришга замин ҳозирлаганини таъкидлади.\nВ.Тюрденев икки мамлакат раҳбарлари ўртасида яқин дўстона муносабат мавжудлиги, олий даражадаги учрашувлар мунтазам йўлга қўйилганини билдирди.\nЎзбекистон раҳбари Россияга жорий йилнинг ўзида икки бора – май ва июль ойларида ташриф буюрди. Хусусан, 9-10 июль кунлари Уфа шаҳрида Шанхай Ҳамкорлик Ташкилоти саммити доирасида В.Путин И.Каримов билан учрашиб, уни Россияга таклиф этган эди. Элчи В.Тюрденевга кўра, айни пайтда Ўзбекистон Президентининг Россияга ташрифи бўйича тайёргарлик ишлари олиб борилмоқда.\nҚайд этилишича, Ўзбекистон ва Россия ҳам икки томонлама, ҳам БМТ, ШҲТ, МДҲ ва бошқа халқаро тузилмалар доирасида иттифоқчилик муносабатларини ривожлантириб келмоқда. Муайян масала ва муаммоларга қарашлар ўхшаш ёки яқин бўлгани боис икки давлат халқаро майдонда бир-бирини қўллаб-қувватламоқда.\nРоссия элчисининг маълум қилишича, жаҳондаги беқарор молиявий вазият боис жорий йилнинг 9 ойида икки давлат ўртасидаги товар айирбошлаш ҳажми камайган. Аммо айни пайтда савдо-иқтисодий муносабатларни янада ривожлантириш чоралари кўрилмоқда. Хусусан, Ўзбекистондан Россияга мева ва сабзавот экспортини кўпайтириш режалаштирилмоқда.\nВ.Тюрденев маданий-гуманитар ҳамкорликка ҳам алоҳида тўхталди. 2013-2015 йилларга мўлжалланган ҳукуматлараро ҳужжатга кўра ушбу йўналишда талай ишлар амалга оширилди. Масалан, кейинги йилларда ўзбекистонлик ёшларнинг Россия олий таълим даргоҳларига қизиқиши ортиб бормоқда. Тугаётган йилда 1581 нафар ўзбекистонлик ёшлар Россия олий ўқув юртлари талабаси бўлгани ҳам буни тасдиқлайди. Умуман, Россия олий таълим даргоҳларида 12 мингдан ошиқ Ўзбекистон фуқароси таҳсил олмоқда.\nЯқин муддатда маданий-гуманитар ҳамкорликка оид 2016-2018 йилларга мўлжалланган ҳукуматлараро ҳужжат қабул қилиниши ва ушбу жабҳадаги алоқалар янада фаоллашуви кутилмоқда.\nЭлчи В.Тюрденев Россия Марказий Осиёдаги стратегик ҳамкори Ўзбекистон билан ўзаро манфаатли ҳамкорликни мустаҳкамлашга бундан кейин ҳам катта аҳамият қаратишини таъкидлади.\nДавра суҳбати якунида матбуот, радио, телевидение ва интернет нашрлари журналистлари ўртасидаги ижодий танлов натижалари эълон қилинди. Икки давлат ҳамкорлигининг турли соҳаларига оид энг яхши материаллар муаллифлари Россия элчихонаси томонидан мукофотланди.\n← Аввалги Аввалги Қулман Очилов. Жайдари фалсафа (очерк)\nКейинги → Кейинги: Жўра Абдуллаев (1927)


ИнтерФУТБОЛ :: Терма жамоа ҳақида одобни билмаган гаплар...\nТерма жамоа ҳақида одобни билмаган гаплар...\nКуни кеча терма жамоамиз ёпиқ эшиклар ортида Қирғисистон термаси билан Қозиравотдаги “Бунёдкор” стадионида назорат ўйинини ўтказди. Ўйин ишқибозлар, журналистлар учун ёпилганидан норози бўлган Сайдуллаев (“Футбол Экспресс”, № 68) ёпилиш сабабини тополмай мақола ёзган. Олдимизда турган икки ўйин ҳақида икки оғиз гапни икки кун қолганда ҳамма ёзмоқда. Ёзмай бўладими? Аслида бу ҳақда икки ой давомида чалғимай, алжимай, тонмай, тинмай ёзиш керак эди. Мен икки ой аввал эртакка муҳтож эртагимни ёздиму, тинчиб қолдим, жимиб қолдим. Кутдим. Мен бир ишқибоз бўлсам, мутахассислар бир нима десин деб, улардан бир нимани кутдим. Ёзганимни кимдир қоралаб чиқса бўларди. Сабр-тоқат бўғзидан жон чиқса чиқади-ю, улардан садо чиқмади. Гўё улар бошқа юрт фуқароси бўлиб, етти ёт бегона одам каби ўзни тутиб, олдимизда турган иккита муҳим ўйин ҳақида ўз фикрини газетага ёзиб беришмади. Жим туришди.\nЁки улар терма жамоамиз тақдирини Бабаян елкасига ташлаб қўймай, амалда терма жамоамиз ҳаётида фаол қатнашиб, терма хизматини қилиб юрган бўлсалар-чи, бунга нима дейсиз? Буни биздан яшириб келмоқдаларми? Ишқибоз халқини футболимиз ҳаётидан нари ушлаб туриш учун олдимизда, омма олдида шундайин жимгина юришибдими? Ёки одоб сақлайман деб, Бабаян ишига аралашмай, термамиз тақдирига, охирги иккита ўйин натижасига бетараф бўлиб жимгина юришибдими? Билмадим. Билолмадим.\nВа ниҳоят, Хитойга сафар олдидан қирғизларга қарши назорат ўйинимизга бир кун қолганида, икки эмас, бир оғиз гапни Рустам Акрамов ҳиссиз, эътирозсиз, эҳтироссиз, эътирофсиз сўзлар билан ёзиб берибдилар. “ФЭ”нинг 67- сонида босиб чиқарибдилар. На умид, на ғурур, на афсус, на алам, на шикоят, на ҳақиқий ишончни туйдим бу мақолада. Аслида мақола эмас, интервью эмас, сохтакашликнинг бир нимаси экан ёзиб берганлари. Шундай пайтларда шунчаки айтиладиган навбатчи сўзлар экан айтган гаплари. Фирдавсхоннинг саволларига ярим оғиз айтилган яримта жавоблар экан ўқиганларим.\n“Сизга шуни ишонч билан айта оламанки, биз иккала ўйинда ҳам ғалаба қозонамиз, бу аниқ. Сафарда Хитойни ютиб қайтганимиздан кейин ҳаммамиз битта куч бўлиб кореяликларни енгамиз”. Бу гапларни, Рустам-ака, бу сўзларни Сиз айтмагансиз. Сиз ўз фикрингизни ўзбек тилида баён қила олмайсиз. Рус тилида айтган гапларингизни Фирдавсхон тўғри таржима қилган деб умид қиламан. Минг қилгандаям таржима аслидай бўлмайди. Аслидай бўлса, икки каллани бир хуржунга нега тиқиб ташладингиз? Икки ўйин тасвирини, тақдирини, масъулиятини нега бир бирига қориштириб ташладингиз? Журналист саволларидан тезроқ қутилиш учунми?\nМайдонга тушган ҳар бир жамоа ғалаба қозониш учун тушади. Ғалабага ишониб тушади. Йигитларимизнинг ишончини кучайтириш учун, уларнинг кучига куч қўшиш учун ўйинчиларга қарата айтиладиган гаплармиди бу сўзларингиз? Ундай бўлса, йигитлар олдига кириб айтинг ушбу вазни енгил гапларингизни. Балким фойдаси тегар. Матбуотга чиқиб юрт олдида гапирар экансиз, демак, бу ишончни асослаб беришингиз керак эмасмиди? Токи барчамизда ҳам тўлиқ ишонч пайдо бўлсин. Икки жамоа кучини солиштириб таҳлил қилиб айтсангиз эди. Чизиқларимиз кучини баҳолаб айтсангиз эди. Бошқача бўлар эди. Асоссиз қуруқ гап бўлиб қолдику бундай сўзларингиз. Ўйинчиларга қўшилиб биз ҳам Сизга эргашиб, қуруқ гапларингизга ишониб қолсак, майдонда шарманда бўлиб қоламизку.\nФирдавсхон ҳам Акрамовдан ўз ишончини асослаб беришини сўраган. Жавобини эшитинг. “Албатта, бунгача бироз омадсизликлар бўлди. Аммо энди охирида ҳаммаси биз учун омадли бўлиши керак”.\nАна холос. Футбол қарта ўйиними? Эронга қарши ўйинда бирор марта зарбдор вазиятга чиқа олмаганимиз “бироз омадсизликмиди”? Ҳамма нарсани омадга боғлаб қўйибди бу киши. Ушбу таниқли мутахассиснинг гапи шу бўлса, журналистдан, ишқибоздан нимани кутиш мумкин? Ҳамма нарсани, жумладан Эрондан олган мағлубият сабабини тушуниб турса-да, нима учун ишқибоздан ўз фикрини яширади? Ишқибозни оми, гўл, бақироқ фанат деб тушунадими? Ўз ҳақиқатини гапириб, бизга илиниб, бизнинг билим даражамизни ошириб ишқибозчилик маданиятини ўстирай демайдими? Ўз дафтарига барча ўйинларни таҳлил қилиб ёзиб бораётгандир. Вақти келиб Бабаяннинг йўл қўйган хатоларини таҳлил қилиб маъруза ўқиб берадику. Ҳозирги ўта муҳим даврда ўз фикрини ичига ютадими? Нега бонг урмайди? Терма жамоамизнинг ўйин сифати унинг учун ўз маъруза сифатидан қуйироқ турадими? Ватанпарварлик туйғуси унинг учун одоб сақлаш талабидан паст турадими? Омад эмиш. Бечора, ҳамма нарсага балогардон ОМАД. Қувончу хурсандчиликнинг, ғам-ғуссанинг ёлғиз сабабчиси ўта мардон ОМАД. Ожизга ҳимоя қўрғони бўлган, мардга хизматкор бўлган ОМАД.\nБУГУН ШОҲ, ЭРТАГА ГАДО\nСервер “Истиқлол” таркибида ўйнаб узоқ масофадан аниқ зарба билан гол урган экан. Омади чопгани учунми ё тажрибаю, зарбасининг ишлови баландлигиданми, ё ўйинни, вазиятни яхши ўқий олганиданми? Рустам Акрамов бу нарсаларни сизу мендан кўра жуда яхши тушунади. Рустам-ака, Сиз гапирмасангиз ман одобни четга суриб кўп йиллик ишқибоз бўлганим учун оддий қурувчи ҳолимга гапираман.\nБиз йигитларимизнинг ўйин даражасига, маҳоратига кўра охирги босқичнинг охирги ўйинларига етиб келдик. Энди мураббийнинг маҳорати иш берадиган пайт келди. Ўйинчиларимизнинг маҳорати камлик қилади. Мундиалга олиб чиқиш вазифаси Бабаянга, Ўзбекистон даражасидаги мураббийга оғирлик қилмоқда. Ҳар бир инсон штангачи каби ўз вазнига яраша тош буюради ва уни боши узра даст кўтаради. Самвел буни тушунмайдими? Тушунади. Шундай бўлса, нима учун икки ой олдин раҳбарлардан терма учун кучли мутахассисни ҳар қандай сифоятда, ҳар қандай муддатга олиб келишни сўрамади? Бабаян шуҳратпараст эмас-ку. Балким сўрагандур. Бу бизга қоронғу. Журналистлар ҳаммасини билсаларда, ҳақиқатни оммага етказмайдилар. Улар ё сарой, ё девон, ё интернет журналистларидир. Барча мутасаддилар ишқибоздан футболимиздаги ҳамма муҳим гапларни яширадилар. Навбатдаги ЎФФ президенти ким бўлади? Нечта номзод бор? Уларнинг дастурлари қандай? Жавобсиз қолаётган саволлар кўп. Лекин ҳамма нарса ишқибоздан яширин тутилади. Ишқибозга ҳамма этагини қоққан. Ишқибоз бунга жавобан ўз футболимизга бурнини қоқиб стадионларимизга келмай қўйган. Евродевонда ётиб евроремонт хоналарда Еврофутбол кўради. Бундай гапларга бугун урғу бермайликми? Бугунги суҳбатга даҳли йўқ мавзу дейсизми? Бундай эмас. Бизда ҳамма нарса идора хонасида бир кишининг хоҳиш-иродасига кўра ҳал қилинар экан, бундан кейин ҳам термамизнинг аҳволи, кейинги бабаянларнинг аҳволи шундай бўлиб қола беради. Бош мураббийларимиз бугун шоҳ бўлсалар, эртага гадо бўлиб юра беришади.\nЎЗ ФИКРИМНИ БАБЯНГА ИШОНАМАН\nСамвелжан, бошқалар ўз фикрини сиздан яширишса, мен бор гапимни Сизга ишониб айтаман:\n1. Сервер бутун майдон бўйлаб ўйинни тақсимлай олади. Сервер ўйиннинг ақли бўла олади. Бултур Миркони чемпион қилган, “Локомотив”га кубокни олиб берган Сервер бўлади (қўшимча қилсам, йигитларнинг ўта юқори жисмоний ҳолати бўлади). Сервер кучини “Истиқлол” мураббийи яхши билади. Сервер бўлмаса, Одилнинг ўйини ўхшамай қолади. Чунки Одилнинг ўйини ўзидан кучли шериклари олдида яхши кўринади. Мазмунли бўлади. Одилжон, яккахон ўйин қила оласиз. Буни биламиз. Лекин шерикларингизни пассив ҳолатга тушириб қўйиш эвазига қилманг. Икки ўйинчи Сизни ўраб олган заҳоти тўпни очилаётган шеригингизга оширинг. Гавда билан тўпни тўсиб учта рақиб ичида тўпни олдирмай ўйнашингиз мумкин. Лекин ҳозирги футболда худди шу дақиқа ичида тезкор саккизта оширма билан тўпни ҳужумнинг бошқа чеккасига ўтказиб зарбдор вазиятга чиқишмоқда. Сиз эса... Одилжон, майдоннинг ташқарисида, Сизни ҳақли равишда қайсидир маънода Ғалча қишлоғида ҳам, Наманган шаҳрида ҳам, ҳатто бутун Ўзбекистонда биттаю-биттасиз деб биламиз. Лекин майдон ичида ўйин пайтида ўнтанинг бирисиз. Буни унутманг. Кўрпани ўзингизга тортманг.\nСамвелжан, ҳимоя марказида доимо бўйдор Яп Стамп олдига битта чаққон Карлес Пуйолни қўйиш керак бўлмоқда. Бу ёзилмаган қонун. “Реал”нинг марказий ҳимоячилари бўлган Варан билан Рамос иккаласи ҳам баланд бўйли деб, эътироз билдиришингиз мумкин. Лекин уларга чаққонликда, абжирликда бўйдор тана халал бермайди. Марказдаги Анзур Исмоиловни иккита қилманг. Бухорода Калон минораси биттаку. Иккинчиси ортиқча.\n2. Хитойдаги ўйинда биринчи бўлимда иккала томон гол ўтказиб юбормаслик пайида бўлишади. Самвелжан, иккала бўлимда жиддий ҳимояланиб ўткир, тезкор ҳужум уюштиринглар. Ҳужумда эзмаланиб юрманглар. Ортиқча ҳужумчилар, ортиқча оширмалар керак эмас. Месси дунёда битта. Ҳимоя майдон марказидан бошланиши керак. Ҳужумимиз эса, ўз жарима майдонимиздан бошланиб тезлик олиши керак. Марказдагилар ярим ҳимоячи эмас, балки бутун ҳимоячи, бутун ҳужумчи бўлишлари керак. Марказда рақибга ўйин берманг. Майдон марказидаёқ рақиб ҳужумини бўғиб туринг. Бунинг учун ҳатто ҳужумчиларимиз ҳам орқароқ қайтиб ҳимояланиши керак бўлади. Ўнг қанот ҳимоясида оғир карвон Ҳошимов ўйнаса, ҳимояни унутмасин. Ҳужумга берилиб кетмасин. Тезкор хитойликлар жазолаб кетмасинлар бизларни.\n3. Сервер, жамоа сардори бўлмасангизда, ўйин сардори бўлинг. Хитойликлар биринчи бўлиб гол ўтказиб юборишса, улар албатта фитнакашлик қиладилар. Фитначи Липпи ўз сўзини айтади. Бахтиёр Ашурматов Липпининг шогирди бўлса керак. “Локо”га қарши ўйинда бухороликлар майдон бўйлаб фитна уюштириб юришганини Эронда туриб, кўрмагандурсиз. Майдон четидаги назоратчи ҳакам кўриб турди ва Махарадзега қизил ўрнига сариқ кўрсатиб адолатни тиклади. Рақибнинг фитнакаш ҳаракатларидан эҳтиёт бўлинглар. Осиёнинг ҳакамлари бундай ўйинлардаги баҳсли вазиятларда доим бизга қарши ҳукм чиқаришлари анъана бўлиб қолган.\nСервер, фақат Сизнинг ютамиз деган сўзларингиз (“Интерфутбол”, №66) ишонарли бўлди. Ҳақиқий бўлди. Албатта, хитойликларни ютасизлар. Интервью берган Гусейнов (“Интерфутбол”, №66) бизнинг ўйинчиларимиз рақибдан кучлироқ бўлишса-да, 2006 йилда жаҳон чемпиони бўлган Липпи Бабаяндан анча кучли дебди. Тўғри гап. Лекин, майдонда мураббийлар футбол ўйнашмайди. Футболчилар, яъни сизлар ўйнайсизлар. Эслайсизми, Доменекни четга суриб барча ўйинчилар Зидан атрофида бирлашиб ЖЧ-2006да финалга етиб келишган эди. Бабаянни четга суриш керак эмас. У Доменек эмас. Самвел самимий одам. У жамоанинг ақли бўлолмасада, унинг юраги бўла олади. У Липпи каби катта мутахассис эмас. Лекин у ўз ватандошимиздир. Липпи каби пул учун ёлланган эмас. Унинг ёнида, тўғри, Рафаэль Бенитес даражасидаги маслаҳатчиси бўлганида, ёмон бўлмас эди. Бунинг ўрнига нечундур жисмоний ҳолат бўйича мутахассисни олиб келишди. Мирко Еличич беш кунлик йиғинда жисмоний ҳолатни тузатиб бўлмайди дегани эсимда. Шундай экан, термамизга Мишель Онеке келгани сабабини тушунмадим. Беш кун ичида Ҳошимов тезлигини ошириб бера олмайди. Ҳисобот мажлиси олдидан ТЖМ “ишлаяпганини” ҳаммага кўрсатиш учун қилдими бу ишни? Бош мураббийликка катта тажрибага эга мутахассисни олиб келиш керак деган гапларим, зорланишларим хом хаёллигича қолиб кетди. Муҳлат ўтди. Ҳайит эса, олдинда. Бабаян байрамга тайёрлана туриб ўйинимизга зеб берсин. Мен ҳинани футболимиз қўлигамас тилимга сурмоқдаман. Сиз, азизларим, байрамга дастурхонни тайёрланг.\nШундай экан, бугунги кунда ҳамманинг бўлажак ўйин бўйича фикри бир жойдан чиқиши керак. Бир бутун бўлишимиз керак. Бир тану бир жон. Ортиқча гап керак эмас. Йигитлар, майдонда сўнгги нафасингиз қолгунча, ўзингизни аямай жанг қилишингиз керак. Ўз ўйинингизга ишонинг. Хитой термасини албатта, ютамиз. Ютишимиз шарт. Юртимиз кўчаларида байрам бўлсин, тўй бўлсин.\n27.08.2017 йил. Сизларга ҳамдард бўлай деб, Ҳасанали-отангиз ёздим.


Интеллектуал мулк объектидан рухсатсиз фойдаланганлик учун жавобгарлик\nҲурматли ижтимоий тармоқ фойдаланувчилари интеллектуал мулк соҳасига оид ўзингизни қизиқтирган саволларни @ima_monitoring_bot телеграмм каналига йўллашингиз мумкин. Агентлик мутахассислари уларга жавоб беришади.\nСавол: Агар мен яратган фойдали модел ўзга шахс томонидан ноқонуний, яъни лицензия шартномаси тузмасдан фойдаланаётганини аниқласам, унга қандай чора кўрилади?\nЖавоб: Ихтирога, фойдали моделга ва саноат намунасига бўлган ҳуқуқларни бузиш “Маъмурий жавобгарлик тўғрисида”ги Кодексининг 177-2-моддасига биноан жавобгарликка тортишга сабаб бўлади.\nХусусан, тегишли патентланган ихтирони, фойдали моделни, саноат намунасини ўз ичига олган маҳсулот ёки буюмни рухсатсиз тайёрлаш, қўллаш, импорт қилиш, сотишга таклиф этиш, сотиш, фуқаролик муомаласига бошқа йўсинда киритиш ёки шу мақсадда сақлаб туриш, шунингдек ихтиро патенти билан муҳофаза қилинаётган усулни қўллаш ёхуд бевосита ихтиро патенти билан муҳофаза қилинаётган усул билан тайёрланган маҳсулотни фуқаролик муомаласига киритиш ёки шу мақсадда сақлаб туриш — фуқароларга базавий ҳисоблаш миқдорининг беш бараваридан ўн бараваригача, мансабдор шахсларга эса — ўн бараваридан йигирма бараваригача миқдорда жарима солишга сабаб бўлади.\nХудди шундай ҳуқуқбузарликлар маъмурий жазо чораси қўлланилганидан кейин бир йил давомида такрор содир этилган бўлса, фуқароларга — базавий ҳисоблаш миқдорининг ўн бараваридан йигирма бараваригача, мансабдор шахсларга — йигирма бараваридан ўттиз бараваригача миқдорда жарима солишга сабаб бўлади.\nФуқаролик Кодексига биноан, интеллектуал мулк объектларига нисбатан мутлақ ҳуқуқларни ҳимоя қилиш Кодекснинг 11-моддасида назарда тутилган усуллар билан ҳам амалга оширилади. Яъни фуқаролик ҳуқуқлари қуйидаги йўллар билан ҳимоя қилинади:\n• ҳуқуқни тан олиш;\n• ҳуқуқ бузилишидан олдинги ҳолатни тиклаш ва ҳуқуқни бузадиган ёки унинг бузилиши хавфини туғдирадиган ҳаракатларнинг олдини олиш;\n• тузилган битимни ҳақиқий эмас деб топиш ва унинг ҳақиқий эмаслиги оқибатларини қўллаш;\n• бурчни аслича (натура) бажаришга мажбур қилиш;\n• зарарни тўлаш;\n• маънавий зиённи қоплаш орқали ҳимоя қилинади.\n• мутлақ ҳуқуқлар қайси моддий объектлар ёрдамида бузилган бўлса, ўша моддий объектларни ҳамда бундай бузиш натижасида яратилган моддий объектларни олиб қўйиш орқали;\n• йўл қўйилган бузиш ҳақидаги маълумотни мажбурий суратда эълон қилиб, унга бузилган ҳуқуқ кимга тегишлилиги тўғрисидаги маълумотларни киритиш орқали амалга оширилиши мумкин.


«Тошкентдаги финаллар мухлислар кам бўлгани сабабли томошабоп бўлмаган. Наманганда футболни севишади» - Қосимов ва Раҳимов финал олдидан\nМиржалол ҚосимовЎзбекистон кубогиВалижон Раҳимов\nНаманганда ўтадиган Ўзбекистон кубоги финали доирасидаги ОКМК - «Пахтакор» учрашувидан олдин матбуот анжумани ўтказилди. Унда олмалиқликлар бош мураббийи Миржалол Қосимов ва дарвозабон Валижон Раҳимов иштирок этди.\n«Ўтган гал Наманганда келганимга яна бу ерга қайтиб келишни ва «Навбаҳор» билан финалда учрашишни ният қилгандим. Бу футбол, «Навбаҳор» финалга чиқа олмаган бўлса-да, биз бу ерга меҳнатларимиз эвазига етиб келдик. Наманганга яхши ниятда ташриф буюрдик. Бу ерда ўйнаш доимо ёқимли. Намангандаги муҳит доим аъло даражада бўлган. Финал битта ўйиндан иборат ва бизни эртага қизиқарли баҳс кутмоқда. «Пахтакор»га қарши осон ўйин бўлмайди. Рақибни ортиқча таърифлашга ҳожат йўқ. Бежизга улар чемпион эмас. Таркибида маҳоратли футболчилар кўп. Лекин финал бир ўйиндан иборат. Шу боисдан ҳам ғалаба қозонишга ҳаракат қиламиз. Ўйлайманки, эртага стадионга ташриф буюрадиган ишқибозлар қизиқарли футбол томоша қилиб, уйларига мамнун ҳолда қайтишади», - дейди ОКМК устози Миржалол Қосимов.\n«Тошкентдаги финаллар мухлислар кам ташриф буюргани сабабли у қадар томошабоп бўлмаган. Наманганда футболни севишади ва ўйлашимча, эртага финалда стадионда ўзгача муҳит ҳукмронлик қилади. Мухлислар қўллаб-қувватлашса, уларга яхши футбол намойиш этиб беришади. ОКМК финалга тасодифан чиқиб қолгани йўқ. Бу йўлда Тошкентда «Локомотив», кейинчалик «Металлург» ва «Насаф»ни ютиб келдик. Чемпионатда ҳам совриндор бўлдик. Эртага жуда ажойиб ўйин бўлади», - дея Валижон Раҳимовнинг сўзларини келтирмоқда ОКМК клуби матбуот хизмати.\nМаълумот учун, ОКМК - «Пахтакор» финал баҳси 20 декабрь куни соат 15:00да бошланади.


Диний экстремистик ташкилотлар аъзоси сифатида шубҳа остига олинганлар рўйхатидан 1625 киши чиқарилди » Новости Узбекистана сегодня: nuz.uz\nНовости Узбекистана → ҲОДИСА → Диний экстремистик ташкилотлар аъзоси сифатида шубҳа остига олинганлар рўйхатидан 1625 киши чиқарилди\n17-03-2018 13:56 0 531 Рейтинг1 Чоп этиш\nЧет элларда диний экстремистик ташкилотлар таъсирига тушиб, йўлдан адашган ватандошларимизнинг юртимизга қайтиши муносабати билан Самарқандда ўтказилган анжуман жамоатчилик орасида катта акс садо берди деб ёзади xs. uz\nҲуқуқни муҳофаза қилиш органлари ҳудудий бошқармалари ва бошқа ташкилотлар раҳбарлари иштирокида бўлиб ўтган тадбирда ҳали-ҳануз ўз уйига қайтиб келмаганларнинг ота-оналари, яқин қариндошлари ҳам қатнашди. Йиғилишни олиб борган Самарқанд вилояти ҳокими Туробжон Жўраев унинг натижалари ҳақида мухбиримиз саволларига жавоб қайтарди.\n— Туробжон Икромович, юзлаб ватандошларимизнинг радикал диний оқимлар таъсирига тушиб қолиши сабаблари ҳамда уларни ортга қайтаришда таъқиб қўрқувидан халос этиш ҳақида қандай фикрдасиз?\n— Узоқ йиллар ҳукм сурган мустабид тузум барҳам топгач, мамлакатимизда нафақат иқтисодий, балки мафкуравий муаммолар ҳам авж олди. Ватанпарварлик, маънавий-ахлоқий, руҳий тарбия масалаларида жамиятда бўшлиқ юзага келди. Бу эса маданий-маънавий қадриятларнинг сусайишига олиб келди. Ислом динининг ҳақиқий инсонпарварлик ғояларини бузиб талқин қилиш ҳолатлари кузатилди. Мана шундай мураккаб бурилиш давридан мамлакатда террорчилик, экстремистик мақсадларда фойдаланиб қолишга интилиш кучайиб борди. Одамлар руҳига таъсир этувчи турли-туман усулларни қўллаб, молиявий захираларни ишга солган ҳолда эндигина тетапоя қилаётган ёш суверен республикадаги тинчлик ва барқарорликка дахл этмоқчи бўлдилар. Афсуски, ўша пайтларда ҳали диний-мафкуравий иммунитети шаклланиб улгурмаган кўплаб ёшларимиз уларнинг тузоғига тушиб қолди.\n— Мамлакатимизда қачонлардир ана шундай мутаассибликка берилиб, “қора рўйхат”дан ўрин олган Ўзбекистон фуқароларини ортга қайтариш йўлида олиб борилаётган амалий саъй-ҳаракатлар юртимизда инсонпарварлик тамойиллари ҳукмронлигини ифода этади...\n— Дарҳақиқат, Ўзбекистон бугунги тарихий босқичда ҳар бир фуқаронинг ҳаёти ва тақдири давлатнинг энг олий қадрияти эканлиги туфайли тараққиётнинг янги поғонасига чиқди. Давлатимиз раҳбари Шавкат Мирзиёев ташаббуси ҳамда қатъий саъй-ҳаракатлари асосида йиллар давомида йиғилиб қолган муаммолар ҳал қилинмоқда. Демократия, бағрикенглик, очиқлик жамиятимизга хос бўлиб бораяпти. Аҳоли руҳий иммунитети мустаҳкамланаётгани, диний маърифатнинг бугунги ривожланишимизга ҳамоҳанг бўлишига жиддий эътибор қаратилаётгани ҳам шундан далолатдир. Масалан, Президентимиз ташаббуси билан Самарқанд вилоятида Имом Бухорий халқаро илмий-тадқиқот маркази ташкил этилмоқда. Шунингдек, Юртбошимиз диний экстремистик оқимлар таъсирига тушганларни Ватанга қайтаришда уларнинг дахлсизлигини таъминлаш, ижтимоий ва қонуний ҳақ-ҳуқуқларини сақлаган ҳолда тўғри йўлга қайтишларига имкон бериш кераклигига эътибор қаратаяптилар. Кечиримлилик, раҳмдиллик ва бағрикенглик — ўзбек халқи кўп асрлик анъаналарининг ажралмас бўлагидир.\n— Самарқанд вилоятида бу йўналишда олиб борилган ишлар қандай амалий натижалар берди?\n— Йўлдан адашган ҳар қандай инсон эл-юрт қаршисида шу жамиятнинг тўлақонли аъзоси бўлишга интилса, давлатимиз уни жазолашни эмас, ижтимоий мавқеини тиклаб олиши учун ҳар томонлама ёрдам кўрсатиш чора-тадбирларини кўзда тутади. Ҳозирги кунда диний экстремистик ташкилотлар аъзоси сифатида шубҳа остига олиниб, рўйхатга тушган 1749 кишидан 1625 нафари бу рўйхатдан чиқарилди. Уларга яқинлари ва қавму қариндошлари билан алоқа ўрнатиб, даволаниши, уй-жой билан таъминланиши учун ҳар жиҳатдан кўмак кўрсатилмоқда.\nДавлатимиз раҳбарининг “Ўзбекистон Республикаси Конституцияси қабул қилинганлигининг йигирма беш йиллиги муносабати билан афв этиш тўғрисида”ги Фармони қабул қилингани туфайли қонунбузарлик, диний экстремизмга боғлиқлик айбловлари қўйилган 41 нафар вилоятдошимиз ўз уйига қайтди.\nАфсуски, чет элларда юрган ана шундай кишиларнинг 124 нафари билан ҳали алоқа ўрната олганимизча йўқ. Жиноий ва бошқа айбловлар остидаги тазйиқлардан қўрқишаётгани сабабли улар ортга қайтиб кела олишмаётгани бор гап. Шу боис уларнинг ота-оналари ҳамда яқинлари билан боғланиб, қайтиб келишса, ҳеч қандай жиноий ва бошқа тазйиқлар кўрсатилмаслигини айтдик. Қонунни ҳимоя қилувчи идоралар маҳаллий бошқармалари билан биргаликда вилоятимиз аҳлига нотўғри йўлга тасодифан кириб қолиб, аммо оғир жиноятга қўл урмаганлар дахлсиз эканлигини маълум қилдик. Ҳали-ҳануз юртга қайтолмай аросат ичра сарсон бўлаётганлар учун давлатимизнинг инсонпарварлик тамойиллари, ўзбек халқининг кечиримлилиги бу даражага етгани жуда муҳим. Оғир аҳволга тушган ҳамюртларимизнинг Ўзбекистон фуқаролари эканлиги жамиятимизда уларга нисбатан ҳамдардлик туйғуларини ошириб, ёрдам учун қўл чўзишга ундайди. Биз фақат ҳамкорликдаги ҳаракатлар орқалигина уларнинг Ватанга қайтишига ёрдам бериб, янги муносиб ҳаёт қуришларига имкон ярата оламиз.


Олимпиада тарихидан қизиқарли фактлар\n18:35 / 18.08.2016 20544\nАфинада 1896 йили ўтказилган биринчи замонавий олимпиада ўйинларида биринчи ўринни эгаллаган атлетлар лавр барги ва кумуш медаллар билан тақдирланганлар. Қизиғи, иккинчи ўрин эгаларига бронза медаллари топширилган бўлиб, учинчи ўрин соҳибларига ҳеч қандай соврин берилмаган.\n1900 йили Парижда ўтказилган Олимпиа ўйинларида биринчи ўринни қўлга киритган спортчилар олтин медал ўрнига суратлар билан тақдирланган эди. Ўша пайтлар бундай соврин жуда қимматбаҳо саналган.\nУч ўринга учта медал\nСент-Луис шаҳри Олипиада тарихида илк бор биринчи, иккинчи ва учинчи ўринларга мувофиқ ҳолда олтин, кумуш ва бронза медаллари тақдим этилган мусобақадир. Бу воқеа 1904 йили бўлган эди.\nҲар икки йилда Олимпия шаҳрида анъанавий грек либосига бурканган аёллар Олимпия ўйинлари машъаласини ёқадилар. Машъала махсус оптик қурилмалар ёрдамида қуёш нурлари ёрдамида ёқилади. Шундан сўнг Олимпиада рамзи бўлган олов Грециядан мезбон давлат томон узоқ йўлга чиқади.\nОлимпиада байроғидаги ҳалқалар\nБайроқдаги беш ҳалқа беш қитъа: Африка, Осиё, Австралия, Европа ва Американинг белгисидир. Улар бир-бирига дўстона боғланиб кетган.\nИлк бор ўтган Олимпиа ўйинларига нозик ҳилқат вакилалари қўйилмаган. Бироқ, тез орада яъни 1900 йили Парижда ўтган Олимпиадада ҳар бир жамоада аёллар пайдо бўлди. Айтиш жоизки, ўша пайтларда трибуналарда ҳозиргидагидек томошабинлар кам бўлиб, асосан спортчиларнинг ўзи кузатувчи бўлганлар.\nОлимпиа олтин медали таркиби\nТоза олтиндан қуйилган олимпиада медаллари спортчиларга сўнги бор 1912 йили Стокгольмда берилганди. Шундан сўнгҳозиргача юзасига тилла суви юритилган медаллар топширилади.\nОлимпиада ва телевидение\nТомошабинлар телевидение орқали илк олимпиадани Берлин 1936 мусобақаларида кўрганлар.\nҲитой термаси 1984 йилгача бирорта ҳам медалга эгалик қилмаган бўлиб, Пекиндаги ўйинларда юзта медалга эгалик чиққан. Шулардан 51 таси олтин медал эканлиги эътирофга лойиқ.\nҚишги олимпиада ўйинларига 1924 йили асос солинган. 1994 йилгача Ёзги ва Қишги олимпиада баҳслари бир йилда ўтказилган.\nКеча ва бугун: Машҳур шаҳарлар қанчалик ўзгарди?\nИшониш қийин бўлган 13 та реал факт


ЎзА - Саёҳатчилар умумий харажатларининг 30 фоизини овқатланишга сарфлайдими?\n09.08.2019 14:58:49 Чоп этиш версияси\nМазкур маълумотларни БМТнинг Бутун жаҳон сайёҳлик ташкилоти ҳам тасдиқламоқда. Унга кўра, саёҳатчиларнинг қарийб 80 фоизи гастрономик тадбирлар тақвими ва маҳаллий ошхоналарнинг хусусиятларини ўрганиб чиққандан сўнг, саёҳат режаларини тузишади. Шунингдек, сайёҳларнинг саёҳат давомидаги умумий харажатларининг 30 фоизи овқатланишга сарфланар экан.\nЎзбекистоннинг бу борадаги имкониятларини намоён этиш учун пойтахтимизда “Гастро Базар-2019” I - Халқаро гастрономик фестивали бошланди.\nУнда юртимизнинг 14 ҳудудидан вакиллар билан бир қаторда Покистон, Эрон, Туркия, Италия каби давлатларнинг йирик ресторанлари ва бир зумда таом тайёрлашга ихтисослашган қирққа яқин тадбиркорлар иштирок этмоқда.